CELEX: 32021R1064
Language: ro
Date: 2021-06-28 00:00:00
Title: Regulamentul de punere în aplicare (UE) 2021/1064 al Comisiei din 28 iunie 2021 de modificare a Regulamentului de punere în aplicare (UE) 2021/520 în ceea ce privește configurația codului de identificare a animalelor pentru trasabilitatea anumitor animale terestre deținute pentru Regatul Unit în ceea ce privește Irlanda de Nord (Text cu relevanță pentru SEE)

29.6.2021   
               
               
                  RO
               
               
                  Jurnalul Oficial al Uniunii Europene
               
               
                  L 229/8
               
            
         REGULAMENTUL DE PUNERE ÎN APLICARE (UE) 2021/1064 AL COMISIEI
         din 28 iunie 2021
         de modificare a Regulamentului de punere în aplicare (UE) 2021/520 în ceea ce privește configurația codului de identificare a animalelor pentru trasabilitatea anumitor animale terestre deținute pentru Regatul Unit în ceea ce privește Irlanda de Nord
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         Având în vedere Regulamentul (UE) 2016/429 al Parlamentului European și al Consiliului din 9 martie 2016 privind bolile transmisibile ale animalelor și de modificare și de abrogare a anumitor acte din domeniul sănătății animalelor („Legea privind sănătatea animală”) (1), în special articolul 120 alineatul (1) și articolul 120 alineatul (2) literele (c), (d) și (f),
         întrucât:
         
                     (1)
                  
                  
                     Regulamentul (UE) 2016/429 stabilește norme de prevenire și control al bolilor animalelor care sunt transmisibile la animale sau la oameni. În partea IV titlul I capitolele 1 și 2 din regulamentul respectiv sunt prevăzute norme pentru unitățile care dețin animale terestre și incubatoare, precum și pentru trasabilitatea în Uniune a anumitor animale terestre deținute și a ouălor pentru incubație. În plus, Regulamentul (UE) 2016/429 acordă Comisiei competența de a adopta, prin intermediul unor acte delegate, norme de completare a anumitor elemente neesențiale din respectivul regulament.
                  
               
                     (2)
                  
                  
                     Regulamentul delegat (UE) 2019/2035 al Comisiei (2) completează Regulamentul (UE) 2016/429 prin stabilirea normelor pentru unitățile înregistrate și autorizate pentru animalele terestre deținute și ouăle pentru incubație, precum și pentru trasabilitatea anumitor animale terestre deținute și a ouălor pentru incubație. Partea III din regulamentul delegat respectiv include norme privind trasabilitatea animalelor terestre deținute și, mai precis, partea III titlurile I și II stabilesc norme pentru trasabilitatea bovinelor, ovinelor și caprinelor deținute.
                  
               
                     (3)
                  
                  
                     Pentru a se asigura aplicarea uniformă în Uniune a normelor de trasabilitate prevăzute în Regulamentul (UE) 2016/429 și în Regulamentul delegat (UE) 2019/2035, Regulamentul de punere în aplicare (UE) 2021/520 al Comisiei (3) stabilește norme de punere în aplicare privind trasabilitatea anumitor animale terestre deținute.
                  
               
                     (4)
                  
                  
                     În conformitate cu Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (denumit în continuare „Acordul de retragere”), în special cu articolul 5 alineatul (4) din Protocolul privind Irlanda/Irlanda de Nord coroborat cu anexa 2 la respectivul protocol, Regulamentul (UE) 2016/429, precum și actele Comisiei bazate pe acesta, se aplică Regatului Unit și în Regatul Unit în ceea ce privește Irlanda de Nord după încheierea perioadei de tranziție prevăzute în Acordul de retragere. În consecință, normele prevăzute în Regulamentul de punere în aplicare (UE) 2021/520 se aplică în Regatul Unit în ceea ce privește Irlanda de Nord. Din motive de claritate, este oportun să se facă trimitere la Acordul de retragere în articolul 1 din regulamentul de punere în aplicare respectiv.
                  
               
                     (5)
                  
                  
                     În plus, articolul 12 litera (a) din Regulamentul de punere în aplicare (UE) 2021/520 stabilește norme pentru configurația codului de identificare al bovinelor, ovinelor, caprinelor, camelidelor și cervidelor deținute. Primul element al codului de identificare este codul de țară al statului membru în care mijlocul de identificare a fost aplicat pentru prima dată animalelor, fie sub forma codului format din două litere în conformitate cu standardul 3166-1 alfa-2 al Organizației Internaționale de Standardizare (ISO), cu excepția Greciei, pentru care trebuie utilizat codul de două litere „EL”, fie a codului de țară din trei cifre în conformitate cu standardul ISO 3166-1 privind codurile numerice. Întrucât nu există subdiviziuni pentru Regatul Unit în ceea ce privește Irlanda de Nord în standardele ISO menționate la articolul 12 din Regulamentul (UE) 2021/520, regulamentul respectiv trebuie modificat astfel încât să stabilească care cod de țară ar trebui să fie primul element al codului de identificare al bovinelor, ovinelor, caprinelor, camelidelor și cervidelor deținute, identificate în regiunea respectivă a Regatului Unit.
                  
               
                     (6)
                  
                  
                     Anexa I la Regulamentul de punere în aplicare (UE) 2020/1470 al Comisiei (4) stabilește nomenclatorul țărilor și teritoriilor pentru statisticile europene privind comerțul internațional cu mărfuri și prevede că „XI” este codul format din două litere care trebuie utilizat în cazul în care Regatul Unit trebuie să fie diferențiat în ceea ce privește Irlanda de Nord în conformitate cu condițiile prevăzute în dispozițiile relevante ale Uniunii. Prin urmare, codul respectiv trebuie menționat la articolul 12 litera (a) punctul (i) din Regulamentul de punere în aplicare (UE) 2021/520 pentru Regatul Unit în ceea ce privește Irlanda de Nord.
                  
               
                     (7)
                  
                  
                     În plus, nu a fost definit un cod corespunzător din trei cifre pentru a fi utilizat atunci când Regatul Unit trebuie să fie indicat în ceea ce privește Irlanda de Nord. Codul de trei cifre „899” nu este atribuit în standardul ISO 3166-1 privind codurile numerice. Prin urmare, codul respectiv trebuie menționat la articolul 12 litera (a) punctul (ii) din Regulamentul de punere în aplicare (UE) 2021/520 pentru Regatul Unit în ceea ce privește Irlanda de Nord.
                  
               
                     (8)
                  
                  
                     Astfel, Regulamentul de punere în aplicare (UE) 2021/520 trebuie modificat în consecință.
                  
               
                     (9)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Regulamentul de punere în aplicare (UE) 2021/520 se modifică după cum urmează:
            
                        1.
                     
                     
                        La articolul 1, teza introductivă se înlocuiește cu următorul text:
                        „Prezentul regulament stabilește norme pentru statele membre (*1) în ceea ce privește:
                        
                           (*1)  În conformitate cu Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice, în special cu articolul 5 alineatul (4) din Protocolul privind Irlanda/Irlanda de Nord, în coroborare cu anexa 2 la respectivul protocol, în sensul prezentului regulament, referințele la statele membre sau la Uniune includ Regatul Unit în ceea ce privește Irlanda de Nord.”"
                        
                     
                  
                        2.
                     
                     
                        La articolul 12, litera (a) se înlocuiește cu următorul text:
                        
                                    „(a)
                                 
                                 
                                    primul element al codului de identificare este codul de țară al statului membru în care mijlocul de identificare a fost aplicat pentru prima dată animalelor, în formatul:
                                    
                                                (i)
                                             
                                             
                                                codul format din două litere în conformitate cu standardul ISO 3166-1 alfa-2, cu excepția Greciei, pentru care se utilizează codul din două litere «EL», și, pentru Regatul Unit, în ceea ce privește Irlanda de Nord, pentru care se utilizează codul din două litere «XI»; sau
                                             
                                          
                                                (ii)
                                             
                                             
                                                codul de țară format din trei cifre în conformitate cu standardul ISO 3166-1 privind codurile numerice, cu excepția Regatului Unit în ceea ce privește Irlanda de Nord, pentru care se utilizează «899»;”.
                                             
                                          
                              
                  
         
            Articolul 2
            Prezentul regulament intră în vigoare în a treia zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 28 iunie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 84, 31.3.2016, p. 1.
         
            (2)  Regulamentul delegat (UE) 2019/2035 al Comisiei din 28 iunie 2019 de completare a Regulamentului (UE) 2016/429 al Parlamentului European și al Consiliului în ceea ce privește normele pentru unitățile care dețin animale terestre și incubatoare, precum și pentru trasabilitatea anumitor animale terestre deținute și a ouălor pentru incubație (JO L 314, 5.12.2019, p. 115).
         
            (3)  Regulamentul de punere în aplicare (UE) 2021/520 al Comisiei din 24 martie 2021 de stabilire a normelor de aplicare a Regulamentului (UE) nr. 2016/429 al Parlamentului European și al Consiliului în ceea ce privește trasabilitatea anumitor animale terestre deținute (JO L 104, 25.3.2021, p. 39).
         
            (4)  Regulamentul de punere în aplicare (UE) 2020/1470 al Comisiei din 12 octombrie 2020 privind nomenclatorul țărilor și teritoriilor pentru statisticile europene referitoare la comerțul internațional cu mărfuri și defalcarea geografică pentru alte statistici de întreprindere (JO L 334, 13.10.2020, p. 2).